<classify> SHIRIKA la Utangazaji la Taifa TBC linatarajia kuzindua chaneli ya utalii iitwayo Safari Chaneli ikilenga kuonesha vivutio mbalimbali vya kitalii nchini na malikale, jambo litakalosaidia kuongeza wigo wa watalii wanaoingia nchini.Chaneli hiyo inatarajiwa kuzinduliwa rasmi Desemba 15, mwaka huu na Rais John Magufuli. Mchakato wa ukamilishwaji wa mradi huo wenye kuwezesha chaneli hiyo kuonekana, umewakutanisha pamoja makatibu wakuu wa wizara mbalimbali jana Dar es Salaam ili kupitia mpango mzima wa kuanzisha chaneli hiyo.Akizungumza katika mkutano huo, Katibu Mkuu wa Maliasili na Utalii, Profesa Adolf Mkenda alisema uanzishwaji wa chaneli hiyo ni utekelezwaji wa agizo, lililotolewa na Rais Magufuli alipotembelea shirika hilo Mei 17, mwaka jana.Makatibu wakuu wamekutana kupitia bajeti ya uanzishwaji wa chaneli hiyo, kuujua mpango kazi, mapato ya kuendesha chaneli hiyo na hata kufahamu rasilimali watu, alisema Profesa Mkenda.Alisema mkutano huo umehudhuriwa na Naibu Katibu Mkuu Wizara ya Habari, Utalii na Mambo ya Kale Zanzibar, Katibu Mkuu Uvuvi na Mifugo, Naibu Katibu Mkuu Wizara ya Mambo ya Nje na Ushirikiano wa Afrika Mashariki, na Katibu Mkuu Wizara ya Habari, Utamaduni, Sanaa na Michezo.  <topic>: kitaifa 